**Online elérhetők a pályakezdő Babits Mihály kéziratai**

**Születésének 142. évfordulóján online hozzáférhetővé váltak a magyar irodalom egyik legnagyobb klasszikusa, Babits Mihály (1883–1941) pályakezdésének dokumentumai a nemzeti könyvtár** [**Copia**](https://copia.oszk.hu/) **felületén. A „Töredékektől az Angyalos könyvig – Babits Mihály pályakezdése a Copián” című projekt keretében az MNMKK Országos Széchényi Könyvtár (MNMKK OSZK) a Kézirattárában őrzött, 1890 és 1910 között keletkezett művek digitalizált változatait tette közzé, a versekhez kapcsolódó alapvető bibliográfiai és filológiai metaadatokkal együtt.**

A [Copia](https://copia.oszk.hu/) az MNMKK OSZK kéziratainak digitális tartalomszolgáltatása, amely arra hivatott, hogy kultúrtörténeti jelentőségű, illetve a tudományos kutatás számára nélkülözhetetlen dokumentumokat tegyen szabadon elérhetővé minden érdeklődő számára. E szolgáltatás keretében eddig többek között [Kölcsey Ferenc költeményei](https://copia.oszk.hu/kereso/#t=M%C5%B1vek&category=K%C3%B6lcsey%20Ferenc), levelei és kritikai értekezései, [Petőfi Sándor és Szendrey Júlia kéziratai](https://copia.oszk.hu/kereso/#t=Levelek&category=Pet%C5%91fi%20S%C3%A1ndor), az [Ady–Léda-levelezés](https://copia.oszk.hu/kereso/#t=Levelek&category=Ady%E2%80%93L%C3%A9da), valamint [Keresztury Dezső és Egry József levelezése](https://copia.oszk.hu/kereso/#t=Levelek&category=Keresztury%20Dezs%C5%91) vált hozzáférhetővé. Babits Mihály a következő a sorban: a nemzeti könyvtár Kézirattárában őrzött, életművének első szakaszából származó [kéziratok egy jelentős része került fel digitalizált formában a Copiára](https://copia.oszk.hu/kereso/#category=Babits%20Mih%C3%A1ly&t=M%C5%B1vek), ezzel is segítve a Babits-versek kritikai kiadásához kapcsolódó kutatói munkát.

A [most publikált anyagok](https://copia.oszk.hu/kereso/#category=Babits%20Mih%C3%A1ly&t=M%C5%B1vek) tudományos szempontból is kiemelkedő jelentőségűek, hiszen a Babits-versek kritikai kiadásának első két kötetéhez kapcsolódnak, és a hozzájuk rendelt leírások révén lehetővé válik a gyorsabb eligazodás nemcsak a kutatók, hanem az irodalom iránt érdeklődő közönség számára is. A versek digitalizált változatai és a leírások közvetlen linkeken keresztül kapcsolódnak az Eötvös Loránd Tudományegyetem Humán Tudományok Kutatóközpontja DigiPhil digitális filológiai projektjéhez, amely a magyar irodalom kritikai kiadásait strukturált, kereshető adatbázisban teszi hozzáférhetővé. A Copia és a DigiPhil összekapcsolása egy olyan kutatási infrastruktúra kiépülését teszi lehetővé, amelyben a digitalizált kéziratok, tudományos feldolgozásuk és metaadataik kölcsönösen erősítik egymást.

Kiemelkedő darabja a most közzétett anyagnak az úgynevezett [*Angyalos könyv*](https://copia.oszk.hu/poem/az-angyalos-konyv-elso-kotestablaja/)*,* amely Babits Mihály fiatalkori költészetének egyik legfontosabb és legösszetettebb kézirategyüttese. A három különböző időszakban vezetett versfüzet utólagos egybekötésével létrejött kompozíció a kötéstáblán látható mandolinos angyalábrázolásról kapta nevét. A színes képet a költő felesége, **Török Sophie** festette 1935-ben **Vittore Carpaccio** reneszánsz festő *Jézus bemutatása a templomban* című műve nyomán. A bőrkötéses, festett előlapú kötet ezzel nem csupán kéziratként, hanem műtárgyként is jelentős, egyben emlékeztetőként és ereklyetartóként őrzi Babits pályakezdésének sokszínű, gyakran kísérletező költői világát. Mostantól az *Angyalos könyv* digitalizált formában is elérhető, ezáltal új lehetőségeket nyitva meg az irodalomtörténeti kutatás és az oktatás előtt.

A Copián elérhető Babits-kéziratok nem csupán forrásértékük révén jelentősek, hanem azért is, mert új irányokat jelölnek ki a jövő digitális feldolgozási és közreadási gyakorlatainak kialakításához. Az oktatás számára – különösen a fiatal kutatók, egyetemi hallgatók és tanárok körében – egyedülálló lehetőséget teremtenek arra, hogy a szövegkritika problémái, valamint az irodalmi szövegek keletkezéstörténete kézzelfogható módon váljon tanulmányozhatóvá.

A Babits-versek digitalizált formában történő közreadása nem csupán technológiai eredmény, hanem kulturális jelentőségű lépés is: lehetőséget teremt arra, hogy a magyar irodalom klasszikusai új módon, közvetlenül léphessenek kapcsolatba a mai olvasókkal – bárhol, bármikor, digitálisan. A Copia ezáltal nem csupán digitális kézirattár, hanem a tudományos kiadások és a kortárs kutatás egyik kulcsfontosságú kapcsolódási pontjává vált. Az ilyen típusú digitális megjelenések nemcsak a korszerű kutatási gyakorlatokat segítik elő, hanem mintául szolgálhatnak a nemzeti könyvtár jövőbeli kéziratalapú tudományos projektjei számára is.

Babits Mihály: [Mozgófénykép](https://copia.oszk.hu/poem/mozgofenykep/)

Babits Mihály: [Az írástudókhoz](https://copia.oszk.hu/poem/az-irastudokhoz/)

Babits Mihály: [Azt álmodtam hogy álmodtam](https://copia.oszk.hu/poem/azt-almodtam-hogy-almodtam/)

További információ a sajtó képviselői számára: oszkpress@oszk.hu.